b"\n_START_ARTICLE_\nSainet\n_START_PARAGRAPH_\nEl sainet \xc3\xa9s un tipus d'obra teatral de car\xc3\xa0cter joc\xc3\xb3s i popular, generalment en un acte, que es representa a l'entreacte o a la fi d'una funci\xc3\xb3. Complementa una obra major, descriu costums, i s'acompanya de m\xc3\xbasica i can\xc3\xa7ons.\n_START_SECTION_\nHist\xc3\xb2ria\n_START_PARAGRAPH_\nDe tota la producci\xc3\xb3 teatral del segle XVIII, les peces de m\xc3\xa9s flu\xc3\xafdesa dram\xc3\xa0tica s\xc3\xb3n l'entrem\xc3\xa8s burlesc i el sainet sat\xc3\xadric. Els entremesos provenen de les farses i s\xc3\xb3n peces c\xc3\xb2miques breus, on es presenten personatges paradigm\xc3\xa0tics del teatre universal. Aquestes obres s'intercalen en els inicis, entreactes o cloendes de les grans representacions, que s\xc3\xb3n sempre en llengua castellana. L'entrem\xc3\xa8s burlesc en llengua catalana viu un moment d'eclosi\xc3\xb3 durant els segles XVIII i XIX. Aquest g\xc3\xa8nere c\xc3\xb2mic \xc3\xa9s d'origen medieval i est\xc3\xa0 emparentat amb les farses europees. Des dels seus inicis, es va transmetre oralment a nivell popular per\xc3\xb2 a partir del 1700 es comen\xc3\xa7a a plasmar per escrit. Els sainets es caracteritzen pel mateix to i el mateix tipus de personatges que l'entrem\xc3\xa8s, per\xc3\xb2 s\xc3\xb3n obres m\xc3\xa9s llargues que funcionen per s\xc3\xad soles.\n_START_SECTION_\nSainet valenci\xc3\xa0\n_START_PARAGRAPH_\nHereu dels col\xc2\xb7loquiers del segle XVIII \xe2\x80\x94l'anomenada literatura de canya i cordill\xe2\x80\x94 el sainet al Pa\xc3\xads Valenci\xc3\xa0, dins la restringida oferta teatral de l'\xc3\xa8poca, va ser un dels g\xc3\xa8neres que va gaudir m\xc3\xa9s popularitat durant la segona meitat del segle XIX. _NEWLINE_La pe\xc3\xa7a M\xc3\xa9s s'aprecien els diners que la sang i el parentesc, escrita el 1817 per Vicent Manuel Branchat i Alfonso, \xc3\xa9s considerada el primer exemple del seu tipus, obra la qual va ser utilitzada com a model per autors posteriors. _NEWLINE_El sainet pret\xc3\xa9n ser un reflex de la vida social valenciana. Un dels seus trets recurrents \xc3\xa9s que els personatges de les classes baixes parlen valenci\xc3\xa0, mentre que els forasters, els membres de la burgesia o tot aquell qui t\xc3\xa9 una voluntat de desclassament o d'aparen\xc3\xa7ar m\xc3\xa9s riquesa i educaci\xc3\xb3, parlen un castell\xc3\xa0 farcit de valencianismes i d'incorreccions. Generalment la cr\xc3\xadtica lleu que es fa d'aquesta coentor o presumpci\xc3\xb3 \xc3\xa9s merament moral, no socioling\xc3\xbc\xc3\xadstica._NEWLINE_Entre els sainetistes valencians m\xc3\xa9s destacatas es troben Eduard Escalante, considerat el mestre del g\xc3\xa8nere i inspirador de gaireb\xc3\xa9 tota la producci\xc3\xb3 que el va succeir; Josep Bernat i Baldov\xc3\xad, autor de l'obra El virgo de la Visanteta qui va estabilitzar la forma del subg\xc3\xa8nere; aix\xc3\xad com Francesc Palanca i Roca i Peris Celda."